Waterbeperkings: Boetes in Jhb uitgereikArgieffoto: https://pixabay.com Die Johannesburgse metropolisie het 139 kennisgewings, 41 waarskuwings en 52 boetes van R1 000 elk uitgereik aan inwoners wat nie gehoor gee aan dié stad se waterbeperkings nie. Tidimalo Chuene, woordvoerder van die stad, het gesê baie van die oortredings het aan die lig gekom nadat wenke van bekommerde gemeenskapslede ontvang is. “Die toepassing van afdeling 44 (3) van die waterdiensverordening volg ná ŉ aankondiging van nog waterbeperkings en die betrokke tariewe wat deur die stad Johannesburg gemaak is op Maandag 5 September 2016.” Die departement van water en sanitasie het die stad vroeër versoek om met onmiddellike inwerkingtreding sy waterverbruik met 15% te verminder nadat die vlak van die Vaalrivierstelsel onder 60% gedaal het. Rand Water, wat water aan die metro’s voorsien, het sowat twee weke gelede alle metro’s se watertoevoer met 15% verminder weens die droogte. Daar is ook ŉ sogenaamde drukklep op alle reservoirs geplaas. Die stad het gesê dat reservoirvlakke stabiel is ná die 15%-afname in die watervoorraad. Geen probleme is tot dusver met die opgaring ervaar nie. Die stad voer aan dat die drukklep, in kombinasie met die huidige wetstoepassing, die huishoudelike gebruik van water met slegs 3,5% laat daal het. Dit is ver onder die vereiste 15%-vermindering. “Damvlakke is steeds baie laag in die Vaalrivierstelsel en dit is daarom belangrik vir verbruikers om die waterbeperkings in ag te neem. Ons bedank ook alle inwoners en besoekers aan die stad wat water bespaar het. Ons kan egter nie op ons louere rus nie,” het Chuene gesê. Verbruikers word aangemoedig om watervermorsing aan te meld by 011 758 9650.